Драги студенти,

Пред вама се налази нови задатак. Потребно је да пажљиво прочитате лекцију о врстама стилова, те да самостално одрадите задатак. Овим путем вас обавештавам да ћемо **1. априла** имати тест из стилова који ће вам донети 5 бодова. На тесту ћете добити текст, написан једним функционалним стилом којег ви треба да препознате, те да напишете све што знате о њему. Тест ће бити одржан путем гугл упитника. Вежбе које будемо радили ове и следеће недеље, служиће вам као припрема за предстојећи тест.

Урађен задатак ми пошаљите путем мејла (jelena.kukic07@gmail.com). Уколико имате било каквих питања, слободно ми се обратите.

Срдачно вас поздрављам,

Јелена Кукић.

**Вежбе/ Култура говора**

Врсте стилова

***Задатак: Којим су функционалним стиловима написани следећи текстови? Које су основне карактеристике тих стилова по којима сте их препознали?***

а) Пријављивање за овогодишњу сезону летњих кампова код нас и у свету почело је крајем марта и до сада се, како сазнајемо од организатора у удружењу „Младих истраживача Србије“, пријавило већ 430 младих. Има још око 1.700 слободних места, а пријављивање је отворено до попуне кампова.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

б) Неки непрелазни глаголи, одн. нека њихова ужа значења, постојали су и прелазни: горети (ватра гори, непрел.) – горети угаљ, горети свећу (прел.); или су добијали, односно појачавали формалне ознаке прелазности, тј. стицали различите акузативске додатке који нису објекатске природе; понекад и обратно, неки прелазни глаголи постајали су и непрелазни: прећи ливаду (прел.) – прећи (болест је већ прешла, непрел.), што је далеко ређа појава.

­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

в) Заштитник грађана је независан државни орган који штити права грађана и контролише рад органа државне управе, органа надлежног за правну заштиту имовинских права и интереса Републике Србије, као и других органа и организација, предузећа и установа којима су поверена јавна овлашћења.

­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

г) - Када излази нова читанка?

- Па, ти не знаш?

- Шта?

- Изашла је, Бојане! Аххх! Никад не пратиш обавештења!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

д) У неприступачном алпском пределу, на италијанско-швајцарској граници, уздиже се Матерхорн, познат по свом рогу – благо савијеном врху. За облик овог рога заслужни су глечери из леденог доба. Врх који подсећа на пирамиду место је на којем се спајају оштре назубљене ивице четири цирка. Трајни изазов за алпинисте остаје суровост хипнотичке лепоте прослављеног врха. Планина висока 4.477 метара остатак је камене плоче која се издигла пре педесет милиона година.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ђ) Ако хоћете да схватите нашу породицу, само погледајте мачке. Наше две мачке две су мешине скупе гранулиране хране које немају никакв занимљив однос с људима. Вуку се од једног до другог троседа, свуда остављају длаке, а нико као да није схватио да ни према коме не гаје ни најмању наклоност! Једина корист од мачака јесте што представљају покретне украсне предмете, што је са интелектуалног гледишта занимљив концепт, али не може се применити на ове наше, јер им је стомак превише оклембешен.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ж) Иако је по Вахтелу, како видимо, још Крлежа током шездесетих година (последњи том *Застава* се појавио 1968. године)108 – тематизујући хрватско незадовољство и подређен положај – успоставио овакав „партикуларистички културно-национални образац“ (како га сам аутор назива) који су доцније следили српски писци (у времену када је осећај националне угрожености превладавао код Срба), примећујемо да амерички критичар – афирмативно се односећи према *Заставама* – ниуколико не проблематизује национално-политички и „антидржавни“ учинак овог романа на начин као што то чини са доцније насталим српским романима.

­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

108 Његов петотомни роман *Заставе* штампан је од 1962. до 1968. године.